吳李制屬同寓富池雙泉寺畏寒索飲因寫真愫
作者：董嗣杲
朝代：宋

paragraphs: 秋扇已棄物，寒衣還催装。
偃息覺寒侵，客况入渺茫。
宿疢不時作，難恃筋力强。
畏熱亦畏寒，此固人之常。
今此露寒初，畏縮尤周章。
共君蟄寺樓，雨話幾對床。
布褐莫禁風，芒鞋莫抵霜。
無聊思往時，意愜交秋涼。
散髪醉瑶臺，濯足歌滄浪。
悲涼所不識，安知有摧傷。
鄰家濁酒香，鄰僧不住嘗。
亟沽兩甆罎，連倒澆酸腸。
敵寒固尚賒，姑遣秋宵長。
少年挽不來，烏兔有底忙。